zar
Zar er en slavisk herskertitel, der blev brugt om byzantinske kejsere og fra 913 af bulgarske khaner. I Rusland anvendtes titlen også om mongolkhanerne, men med frigørelsen fra disse begyndte russiske fyrster selv at anvende titlen.
Ivan 3. den Store optog den på sit segl sammen med den dobbelthovedede ørn, og som den første lod Ivan 4. den Grusomme sig i 1547 krone til zar (se også autokrator).
Zartitlen blev herefter brugt frem til 1917, men i perioden 1721-1917 var den officielle titel Imperator Vserossijskij ('alrussisk kejser'). 